የአብያተ ክርስቲያናት ደኖች ለአካባቢ መልሶ ማገገም ምሳሌዎች እንደሆኑ ባለድርሻ አካላት ተናገሩ፡፡
በኢትዮጵያ 40 ሺህ አብያተ ክርስቲያናት ላይ የሚገኙ ደኖች ላይ የማገሚያ እና ያሉበትን ሁኔታ ማጠናከር የሚያስችል ዓለም አቀፍ የምክክር መድረክ በአዲስ አበባ እየተካሄደ ነው፡፡መድረኩ የአብያተክርስቲያናት ደኖች በየአካባቢው ለሚደረጉ መልሶ የማገገምና የዕፅዋት ተከላ ምርምር መነሻ ለማድረግ ታሳቢ ያደረገ ነው፡፡በኢትዮጵያ የሰሜኑ ክፍል እርሻ እና ሥልጣኔ ከዘመናት በፊት የተጀመረበት እና ሰዎች ለሺህ ዓመታት የኖሩበት መሆኑን ተከትሎ ለከፍተኛ የመሬት መራቆት የተጋለጠ ነው፡፡ ይህን እና በመላው ኢትዮጵያ የተራቆቱ የደን ሀብቶችን እንዲያገግሙ ሲሠራ፤ ተጠብቀው የቆዩ የቤተ ክርስቲያን ደኖችን በማጠናከር እና ለአካባቢው ዳግም ደኖችን ለመመለስ ምሳሌ ለማድረግ ያለመ የምክክር መድረክ በተለያዩ ተቋማት እየተካሄደ ነው፡፡የኢትዮጵያ የአካባቢ እና የደን ምርምር ተቋም፣ የጀርመን ሙኒክ ቴክኒካል ዩኚቨርሲቲ እና የአማራ መልሶ መቋቋምና ልማት ድርጅት (አመልድ) ናቸው ውይይቱን በጋራ ያዘጋጁት፡፡ በመድረኩ የተለያ የዘርፉ አካላት እና ተመራማሪዎች ተገኝተዋል፡፡ ‹‹ደኖቹን ማጥናት ያስፈለገው የጋራ ሀብት በመሆናቸው እና ለዳግም ድንና በተለያየ መንገድ ለመጠቀም በማስፈለጉ ነው›› ብለዋል የአመልድ ዋና ዳይሬክተር ዓለማየሁ ዋሴ (ዶክተር)፡፡ዋና ዳሬክተሩ በዘርፉ ላላፉት 15 ዓመታት ጥናት ሲካሄድ እንደቆየ ተናግረው አንድ ቤተ ክርስቲን ከግማሽ ሄክታር አስከ 300 ሄክታር ደን ያለው መሆኑንና በሳተላይት በተደረገ የመረጃ ስብሰባ 40 ሺህ የኢትዮጵያ ኦርቶዶክስ ተዋህዶ አብያተ ክርስቲያናት እና ገዳማት አንደሚገኙ ገልፀዋል፡፡